แสนสิริเพิ่มเป้าขายไตรมาสแรก2.1หมื่นล.
แสนสิริเพิ่มเป้าหมายยอดขายไตรมาสแรกเป็น 2.15 หมื่นล้านบาท คงเป้าหมายทั้งปี
13 มี.ค. 2556

แสนสิริเพิ่มเป้าหมายยอดขายไตรมาสแรกเป็น 2.15 หมื่นล้านบาท คงเป้าหมายทั้งปี
นายเศรษฐา ทวีสิน กรรมการผู้จัดการใหญ่ บริษัท แสนสิริ หรือ SIRI เปิดเผยว่า ยอดขายรวมของบริษัทตั้งแต่วันที่ 1 ม.ค.11 มี.ค. 2556 คิดเป็นมูลค่ารวมสูงถึง 1.78 หมื่นล้านบาท ทำให้บริษัทได้เป้ายอดขายในไตรมาสแรก จากเดิมที่ตั้งไว้ 2 หมื่นล้านบาท เป็น 2.15 หมื่นล้านบาท นับเป็นเป้าหมายยอดขายรายไตรมาสที่สูงที่สุดในประวัติการณ์ หลังจากในไตรมาส 4 ปีที่ผ่านมา บริษัทสามารถสร้างยอดขายได้สูงสุดถึง 16,245 ล้านบาท
“จากการดำเนินงานในช่วงที่ผ่านมา ทำให้บริษัทเห็นถึงแนวโน้มการเติบโตของธุรกิจที่ชัดเจน โดยเฉพาะยอดขายในเดือน ก.พ. 2556 ทำได้ถึง 1.35 หมื่นล้านบาท พุ่งสูงสุดในการสร้างยอดขายภายในเดือนเดียว” นายเศรษฐา กล่าว
ทั้งนี้ เนื่องจากที่ผ่านมาโครงการต่างๆ ของบริษัทได้รับความสนใจ และได้รับการตอบรับจากลูกค้าเป็นจำนวนมาก รวมถึงยอดขายรวมจากงาน แสนสิริ ไลฟ์ คัมส์ โฮม ในช่วงที่ผ่านมา
นอกจากนี้ ยังมีความมั่นใจกับเป้าหมายยอดขายในปีนี้ ซึ่งตั้งไว้ที่ 4.8 หมื่นล้านบาท หรือเติบโตจากปี 2555 ที่ 14% ว่าจะสามารถทำได้ตามเป้าหมาย
นอกจากนั้น เมื่อต้นปียังคาดว่าจะรับรู้รายได้ประมาณ 3.43.6 หมื่นล้านบาท โดยจะเปิดโครงการใหม่ 45 โครงการ เป็นบ้านเดี่ยว 13 โครงการ ทาวน์เฮาส์ 8 โครงการ และคอนโดมิเนียม 24 โครงการ มูลค่ารวม 6.1 หมื่นล้านบาท แบ่งเป็นการพัฒนาในกรุงเทพฯ และปริมณฑล 70% และต่างจังหวัด 30% โดยใช้งบลงทุนรวม 2.4 หมื่นล้านบาท เป็นงบซื้อที่ดินใหม่ 4,000 ล้านบาท และงบก่อสร้างอีก 2 หมื่นล้านบาท
นักวิเคราะห์บริษัทหลักทรัพย์ (บล.) ฟินันเซีย ไซรัส คาดว่าแนวโน้มกำไร SIRI ไตรมาสแรกปีนี้จะชะลอจากไตรมาส 4 ปี 2555 โดยไม่มีโครงการใหม่ก่อสร้างเสร็จและโอนไตรมาสนี้ เพราะไตรมาส 4 ปี 2555 บริษัทได้โอนคอนโดมิเนียมรวม 12 โครงการ มูลค่า 1.5 หมื่นล้านบาท ได้เฉลี่ย 52% ของโครงการ สูงกว่าที่ตั้งไว้ จึงเหลืออีก 48% ที่จะโอนต่อในไตรมาสแรกปีนี้ แต่กำไรจะทยอยดีขึ้นตามลำดับและสูงสุดในไตรมาส 4 เพราะมีคอนโดมิเนียม 6 โครงการ 4,600 ล้านบาท ขายเฉลี่ย 95%
ทั้งนี้ คาดว่าจะมีกำไร 4,200 ล้านบาท เพิ่มขึ้น 42.8% จากปี 2555 เป็น 3.7 หมื่นล้านบาท เพิ่มขึ้น 29% จากปี 2555